Il-Kurja nediet sit elettroniku ġdid li fih se jkun hemm riżorsi u tagħrif fuq id-dokument ta' tiġdid pastorali tal-Arċidjoċesi ta' Malta bit-tema Knisja Waħda, Vjaġġ Wieħed. Is-sit tnieda waqt webinar organizzat mill-Kummissjoni 'Knisja Waħda, Vjaġġ Wieħed' fi ħdan l-Arċidjoċesi ta' Malta nhar l-Erbgħa li għadda. Din il-laqgħa kienet ippreseduta mill-Arċisqof Charles Scicluna u għaliha attendew diversi rappreżentanti u mexxejja ta' kummissjonijiet u entitajiet tal-Knisja. Fil-laqgħa saru wkoll preżentazzjonijiet ta' ħidmiet li bdew jew tlestew diġà, b'rabta mal-istess dokument. Dawn jinkludu l-inizjattiva kateketika online għat-tfal , il-ħames edizzjoni tal-Bibbja bil-Malti stampata kif ukoll fuq app mill-Għaqda Biblika Maltija, il-proġett Fehmiet fuq il-Kattoliċiżmu mill-Istitut ta' Riċerka Discern, l-eseġeżi tar-rakkont ta' Għemmaus mid-Dipartiment tal-Iskrittura fi ħdan il-Fakultà tat-Teoloġija, proġetti mid-Djakonija Unit fi ħdan il-Caritas mal-parroċċi u entitajiet djoċesani tad-djakonija biex jgħinu lill-fqir u l-batut fil-komunità, gwida mqassra għall-pastorali taż-żgħażagħ bil-Malti u bl-Ingliż mill-Malta Catholic Youth Network (MCYN), ir-rapport Midd idek għall-Fqir mill-entitajiet fi ħdan is-Segretarjat Djakonija u r-rapport Beyond GDP mill-Kummissjoni Ġustizzja u Paċi flimkien ma' entitajiet oħra. Waħda mill-ħidmiet Ippubblikata l-ħames edizzjoni tal-Bibbja bil-Malti Il-kelliema tal-webinar kienu membri mill-MCYN; il-Forum Għaqdiet Lajċi; Discern; il-Vigarjat Djakonija; il-Kummissjoni Ġustizzja u Paċi flimkien ma' Centesimus Annus, Fokolari, EY u Seed Consultancy; u l-Vigarjat Episkopali għall-Evanġelizzazzjoni. L-għan tal-laqgħa kien li tingħata informazzjoni dwar il-proċess ta' tiġdid ekkleżjali, filwaqt li jitħeġġu sinerġiji ġodda bejn l-entitajiet fil-Knisja. Tnieda wkoll filmat li jispjega l-għeruq Insara tal-poplu Malti, ir-realtà tal-fidi li tħaddan is-soċjetà Maltija llum u l-istedina għal dan il-proċess b'ħarsa lejn futur imnebbaħ mill-Ispirtu s-Santu. Il-proċess ta' tiġdid ekkleżjali Knisja Waħda, Vjaġġ Wieħed tnieda mill-Arċisqof fis-7 ta' Ġunju li għadda, meta huwa sejjaħ lill-entitajiet kollha tal-Knisja f'Malta – parroċċi, kongregazzjonijiet reliġjużi, skejjel, moviment tal-lajċi, familji u oħrajn – biex jagħmlu tagħhom din il-viżjoni u jidħlu f'dan il-vjaġġ ta' tiġdid. Wara t-tnedija tad-dokument, l-Arċisqof waqqaf kummissjoni ta' kordinament, immexxija mill-Isqof Awżiljarju Joseph Galea Curmi, li qed tara li jitwettaq dan il-proċess, kif ukoll tħeġġeġ il-kontribut ta' nies impenjati fil-knisja u persuni oħra minn diversi realtajiet tas-soċjetà Maltija. Aktar tagħrif Filmat: L-Arċisqof iniedi proċess ta' tiġdid fil-Knisja